Першае з іх – аб выніках выезду мабільнай групы ў другім і трэцім кварталах і падвядзенні вынікаў месячнікаў у сельгасарганізацыях і будаўніцтве. З інфармацыяй выступіла галоўны спецыяліст аддзела працы і працоўных адносін упраўлення па працы, занятасці і сацыяльнай абароне райвыканкама Галіна Сухадольская. Яна адзначыла, што ў другім квартале мабільная група па ахове працы выязджала 13 разоў, наведала 17 арганізацый, было выяўлена 311 парушэнняў заканадаўства аб ахове працы. У трэцім квартале такая ж колькасць выездаў мабільнай групы, якая пабывала ў 25 арганізацыях і выявіла 383 парушэнні. А яшчэ ў трэцім квартале былі праведзены 2 месячнікі – адзін у галіне будаўніцтва, другі – у аграпрамысловым комплексе. У 4 будаўнічых арганізацыях члены мабільнай групы па ахове працы выявілі 40 парушэнняў, у 7 сельгасарганізацыях – 160. У сувязі з трагічным выпадкам на Скідальскім цукровым камбінаце мабільная група наведала 16 патэнцыяльна небяспечных аб’ектаў раёна.